作者:姚勉
標題:沁園春
內容:章武中興，淮蔡欲平，晉公已生。信天生英傑，正為國計，擎天著柱，要自支撐。萬里長江，古稱天險，去歲裡風濤忽震驚。公談笑，把雲腥霓翳，一日都清。歸來奠枕於京。有輝煥明堂前一星。稱袞衣廊廟，楓宸眷寵，綵衣公府，萱砌春榮。著片公心，辨雙明眼，長與群賢扶太平。無它願，植萬年宗社，萬古功名。